Ρομπέρτο Ντιναμίτε

Ο Κάρλος Ρομπέρτο ντε Ολιβέιρα  (Carlos Roberto de Oliveira , γεννήθηκε 13 Απριλίου 1954), γνωστός ως Ρομπέρτο Ντιναμίτε είναι Βραζιλιάνος πρώην διεθνής ποδοσφαιριστής. Αγωνιζόμενος ως κεντρικός επιθετικός, είναι ο παίκτης με τις περισσότερες εμφανίσεις και πρώτος σκόρερ της Βάσκο ντα Γκάμα, καθώς και ο  κορυφαίος σκόρερ της  πρώτης κατηγορίας του πρωταθλήματος της Βραζιλίας με 190 τέρματα.

Βιογραφία

Εντάχθηκε στην ομάδα νέων της Βάσκο ντα Γκάμα στα 15 του χρόνια και γρήγορα η εκτελεστική του δεινότητα τον οδήγησε στην πρώτη ομάδα, όπου πέρασε το μεγαλύτερο μέρος της σταδιοδρομίας του. Έκανε το ντεμπούτο του στα 17 του χρόνια σε αγώνα απέναντι στη Μπαΐα που έληξε με ήττα με 1–0. Και στο επόμενο παιχνίδι γνώρισε την ήττα με τη Βάσκο αλλά στο τρίτο μπήκε ως αλλαγή και σημείωσε το μοναδικό γκολ απέναντι στην Ιντερνασιονάλ. Το 1974 ήρθαν οι πρώτες διακρίσεις με τον τίτλο του πρωταθλήματος και τον τίτλο του πρώτου σκόρερ. Είναι ο κορυφαίος σκόρερ του συλλόγου με 698 γκολ σε επίσημους και φιλικούς αγώνες και 864 τέρματα σε 1.022 αγώνες σε όλη την καριέρα του (768 επίσημους και 254 φιλικούς αγώνες).

Το όνομα Ντιναμίτε του το έδωσε ο δημοσιογράφος  Aparício Pires, από την εφημερίδα Jornal dos Sports, μετά από ένα θεαματικό γκολ στο ντεμπούτο του στην επαγγελματική ομάδα, στις 25 Νοεμβρίου 1971, εναντίον της Ιντερνασιονάλ. Ένας ιδιαίτερα δυναμικός επιθετικός, είχε πάντα καλές τοποθετήσεις στη μεγάλη περιοχή και ήταν ικανότατος στο ψηλό παιχνίδι. Αγωνίστηκε για λιγότερο από ένα χρόνο στη Μπαρτσελόνα το 1979–80 σημειώνοντας 3 μόνο γκολ σε 10 επίσημους αγώνες.

Το τελευταίο του γκολ σημειώθηκε στις 26 Οκτωβρίου 1992, στο Καμπεονάτο Καριόκα, στη  νίκη επί της Γκοιτακάζ 2–0 στο Σάο Γιανουάριο. Αποσύρθηκε στις 24 Μαρτίου 1993, σε ηλικία 39 ετών. Ο τελευταίος αγώνας του ήταν εκείνη την ημέρα, σε αγώνα με την Ντεπορτίβο Λα Κορούνια στο οποίο η Βάσκο έχασε με 2–0 στο Στάδιο Μαρακανά.

Αγωνίστηκε σε 47 αγώνες με την  εθνική ομάδα της Βραζιλίας, μεταξύ Σεπτεμβρίου 1975 και Ιουνίου 1984, σημειώνοντας 26 γκολ, συμπεριλαμβανομένων αγώνων εναντίον συνδυασμένων ομάδων και συλλόγων. Έπαιξε 38 αγώνες με αντίπαλους εθνικές ομάδες (20 από αυτούς ήταν επίσημοι) και σημείωσε 20 τέρματα. Η πρώτη του εμφάνιση ήταν απέναντι στο Περού (30 Σεπτεμβρίου 1975) με νίκη, όταν η εθνική ομάδα του Περού νίκησε τη Βραζιλία με 3–1, ενώ το πρώτο γκολ με την εθνική ομάδα του  σημειώθηκε στις 23 Μαΐου 1976, όταν η Βραζιλία νίκησε την Αγγλία με 1–0.

Ήταν αναπληρωματικός της εθνικής Βραζιλίας στο Παγκόσμιο Κύπελλο του 1978, σημειώνοντας τρία γκολ. Ήταν επίσης εφεδρικός παίκτης και στο Παγκόσμιο Κύπελλο του 1982. Ο Ρομπέρτο Ντιναμίτε ήταν πρώτος σκόρερ του Κόπα Αμέρικα του 1983 με τρία γκολ. Έπαιξε επίσης πέντε αγώνες με την Ολυμπιακή ομάδα της Βραζιλίας το 1972. Σημείωσε ένα γκολ στον τελευταίο του αγώνα, στις 11 Αυγούστου 1972.

Είναι ο ποδοσφαιριστής με τα περισσότερα χατ-τρικ στην ιστορία του  πρωταθλήματος Βραζιλίας πρώτης κατηγορίας με 11. Σύμφωνα με την RSSSF και την IFFHS (2022) σημείωσε 476 γκολ σε 765 αγώνες πρωταθλήματος κατά τη διάρκεια της καριέρας του και συνολικά 519 τέρματα σε 869 επίσημους αγώνες.
Το 2008 εκλέχθηκε πρόεδρος της Βάσκο ντα Γκάμα.

Τίτλοι και διακρίσεις
Βάσκο ντα Γκάμα
 Καμπεονάτο Μπραζιλέιρο πρώτη κατηγορία : 1974
 Καμπεονάτο Καριόκα (5) : 1977, 1982, 1987, 1988, 1992
Ατομικές διακρίσεις
 Καμπεονάτο Μπραζιλέιρο - Κορυφαίος σκόρερ όλων των εποχών
 Καμπεονάτο Καριόκα - Κορυφαίος σκόρερ όλων των εποχών με 284 γκολ 
 Καμπεονάτο Μπραζιλέιρο     πρώτος σκόρερ (2) : 1974, 1984
 Bola de Prata (3) : 1979, 1981, 1984
 Πρώτος σκόρερ Κόπα Αμέρικα : 1983

Δείτε επίσης 

 Κατάλογος ποδοσφαιριστών ανδρών με 500 ή περισσότερα γκολ
 Κατάλογος ποδοσφαιριστών με τα περισσότερα τέρματα πρωταθλήματος

Παραπομπές

Εξωτερικοί σύνδεσμοι

Ρομπέρτο Ντιναμίτε (Κάρλος Ρομπέρτο ντε Ολιβέιρα) 

Βραζιλιάνοι ποδοσφαιριστές
Επιθετικοί ποδοσφαιριστές
Ποδοσφαιριστές Εθνικής Βραζιλίας
Ποδοσφαιριστές Καμπεονάτο Μπραζιλέιρο Σέριε Α
Ποδοσφαιριστές ΚΡ Βάσκο ντα Γκάμα
Ποδοσφαιριστές Μπαρτσελόνα
Ξένοι ποδοσφαιριστές στην Ισπανία 
Ποδοσφαιριστές Πριμέρα Ντιβιζιόν 
Ποδοσφαιριστές Παγκοσμίου Κυπέλλου 1978
Ποδοσφαιριστές Παγκοσμίου Κυπέλλου 1982
Ποδοσφαιριστές στους Θερινούς Ολυμπιακούς Αγώνες 1972